**Favorittrunden på Hardangervidda**

Denne ruta er som en gylden triangel; Langt inne på Hardangervidda, tre nydelige hytter, godt merkede ruter og med Hårteigen som en trygg veiviser. Hårteigen inviterer til en sightseeing på 1.690 moh.

Hardangervidda er et fantastisk fjellplatå å vandre på. Om sola skinner, det regner, snør eller blåser, så får du kjent på de friske elementene den åpne vidda gir. De merkede stiene går i lett terreng, men dagsetappene er lange. Det er heldigvis også sommerkveldene. Deltakerne må være i god form og godt vant til å bære sekk over lange strekninger.

Våre turledere sørger for at dere kommer trygt fram til hver enkelt hytte, og at dere får seng, mat og varme i stua.

Se fram til nydelig dager på vestvidda.

**Program:**

**Dag 1 Tinnhølen-Sandhaug, ca 14 km/4 timer**  
Oppmøte på Geilo stasjon kl.12.00.  Vi reiser videre med ekstrabuss til Tinnhølen. Der starter dagens fottur. I nydelig og lettgått terreng bruker vi tiden inn til Sandhaug. Det er en fryd å gå på Hardangervidda, og her får du virkelig følelsen av å være midt på vidda fra første steg. Vel framme står vårt nye vertskap og tar oss i mot.

Romfordeling gjøres av turleder før vi setter oss til bords og spiser en god middag. En samling i peisstua er en fin anledning til å bli bedre kjent med hverandre og med resten av turen.

**Dag 2** **Sandhaug - Litlos 1.206 moh, ca 24 km/8 timer**  
Etter en real vidda-frokost pakker vi sekkene og tar den lange og fantastisk flotte turen over til Litlos. Vi begynner etterhvert å ane vestviddas ville formasjoner, og med Hårteigen som en majestetisk veiviser kommer vi fram til nydelig plasserte Litlos turisthytte.

Igjen kan vi nyte mat servert i stua og en kveld på en trivelig plass, to dagsetapper unna nærmeste bilvei.

Kanskje får vi solnedgangstimen på tunet.

**Dag 3 Litlos - Hadlaskard (selvbetjent) via Hårteigen (1.690 moh), ca 24 km/8 timer**  
Etter en solid frokost på Litlos drar vi tidlig avgårde med selvbetjeningshytta Hadlaskard som mål. Denne strekningen er spennende å gå, og i dag kan vi ta på Hårteigen. Er forholdene og topplysten til stede, er det fullt mulig å komme seg til topps på Hårteigen. Det er ikke T-rute opp, og det er en luftig tur. Samtidig er turen morsom og spennende for de som liker små, spenstige toppturer.

Hadlaskard er en perle på vidda og de besøkende får raskt denne selvbetjeningshytta som favoritt. I sesongen bakes det som oftest brød av hyttevakta, så er vi riktig heldige våkner vi til lukta av nybakt brød.

**Dag 4 Hadlaskard - Sandhaug, ca 23 km/8 timer**  
Etter en natt og morgen på Hadlaskard, vasker vi oss ut og starter på etappen som slutter ringen. Sandhaug ligger øst for oss, og det er bare å nyte denne etappen, som etterhvert går på nordsiden av Nordmannslågen. Sandhaug er dere allerede godt kjent med, så det er bare å se fram til å hvile trøtte bein når dere er vel framme.

Siste kveld med nye turvenner står for tur.

**Dag 5 Sandhaug - Tinnhølen, ca 14 km/4 timer**  
Idag skal vi "kun" gå ca 14 km. Ekstrabussen frakter oss fra Tinnhølen tilbake til Geilo. Beregnet ankomst Geilo er ca kl 15.00

*Med forbehold om endring i programmet.  
Alle tidsberegninger er gjort ut i fra en gjennomsnittsfart på ca 3 km/ t. Vær obs på at pauser, vær- og føreforhold, ol. ikke er innberegnet i tid brukt på turen.*

Passer turen for meg

[**Gradering av turen**](https://www.dntoslo.no/graderingfellesturer/?_ga=2.102559553.1722663461.1597219238-178846397.1568365236)**: rød**  
Sommerfjellet er vakkert, men  selv den enkleste fotturen kan bli krevende med utfordrende vær. Med riktig og godt utstyr er det oftest disse turene man husker best og som gir godt samhold og gode historier.  Pakk sekken riktig og smart.